《凤凰台上忆吹箫 中秋》
明代·高濂

满月悬珠，轻云飘绮，苍山烟树横秋。向空中楼阁，高揭帘钩。

臂湿夜深玉露，笑声欢、人醉金瓯。逢时候，杯盘清夜，歌舞红楼。

堪酬。阴晴不定，见几番今夕，雾卷云收。喜对此佳景，且豁双眸。

猛忆彩鸾何处，便教人、兜地生愁。几时得，月圆人共，学凤凰游。

作者简介：明浙江钱塘人，字深甫，号瑞南。所著《遵生八笺》成书于万历十九年，对养生保健等方法，收辑甚备。另有《雅尚斋诗》。